Opphever Breiviks brev- og besøkskontroll
I en pressemelding skriver kommunikasjonsrådgiver ved 22/7-enheten, Roar Hansen, at påtalemyndigheten ikke vil be om forlengelse av brev- og besøkskontrollen for Anders Behring Breivik (32) etter mandag 9. januar 2012. - Slik etterforskningen nå står kan vi ikke se at siktede vil være i stand til å påvirke denne gjennom besøk og kommunikasjon. Det er nå Kriminalomsorgens regler som fastsetter siktedes adgang til kommunikasjon, sier politiadvokat Pål-Fredrik Hjort Kraby.Neste fengslingsmøte blir mandag 6. februar 2012. Ved forrige fengslingsmøte 14. november ble brev- og besøksforbudet overført til kontroll. Før jul fikk Breivik også tilgang til medier på cellen sin i Ila fengsel. VG har tidligere skrevet at Breivik har fått store mengder post etter 22. juli, fra alt fra friere til personer som ønsker å helbrede ham. Dagbladet skrev i går at han også har har fått pengebeløp i flere brev, men etter det VG kjenner til er det kun snakk om et mindre pengebeløp i ett brev.
Så langt har alt av brev og besøk til Breivik blitt saumfart. Nå opphever påtalemyndigheten kontrollen.